কসবায় বসতি এলাকায় জিম, আওয়াজে শান্তি বিঘ্নের অভিযোগ

কলকাতা: কসবার (Kasba) শান্তিপল্লিতে বসতি এলাকায় একটি জিম স্থানীয় বাসিন্দাদের বিরক্তির কারণ হয়ে উঠেছে। কসবা রাজডাঙার শান্তিপল্লির অধিকাংশ প্লট কেএমডিএ-র (KMDA)। মূলত বসতির জন্যই ওই প্লটগুলি দেওয়া হয়েছে। অনেক মধ্যবিত্ত ওই এলাকায় বাড়ি করেছেন। কিন্তু বসতি এলাকায় জিম কী করে চলছে, তা নিয়ে প্রশ্ন তুলেছেন বাসিন্দারা।

স্থানীয়দের অভিযোগ, ওই জিমে সকাল থেকে রাত পর্যন্ত বিকট আওয়াজ হয়। তাতে বাসিন্দাদের অসুবিধে হয়। জিম লাগোয়া দুতিনটি বাড়িতে অসুস্থ প্রবীণরা রয়েছেন। আওয়াজের চোটে তাঁদের রাতের ঘুম ছুটছে। সম্প্রতি বাসিন্দারা প্রতিবাদ করলে জিমের লোকজন তাঁদের সঙ্গে খারাপ ব্যবহার করেন বলে অভিযোগ। এক প্রবীণ ব্যক্তিকে মারধরও করা হয়। কসবা থানায় বিষয়টি লিখিতভাবে জানানো হয়েছে। শান্তিপল্লির বাসিন্দা প্রদীপ মজুমদার জানান, জিমের অত্যাচারে তাঁরা অতিষ্ঠ হয়ে উঠেছেন। জিম নিয়ে আদালতে মামলাও চলছে। কসবা থানার পুলিশ জানিয়েছে, অভিযোগ পাওয়া গিয়েছে। তদন্ত চলছে। এ নিয়ে জিম কর্তৃপক্ষের কোনও বক্তব্য জানা যায়নি।