৭৫০ কেজি ওজন নিয়ে লেগ প্রেস করেন মহম্মদ শামি!

কলকাতা: বিশ্বকাপের CWC 2023) সেরা খেলোয়াড়ের পুরস্কার জিতেছিলেন বিরাট কোহলি (Virat Kohli)। তবে আলাদা করে ১৪০ কোটি দেশবাসীকে মুগ্ধ করেছিলেন মহম্মদ শামি (Mohammad Shami)। চার ম্যাচ কম খেলেও টুর্নামেন্টের সর্বোচ্চ উইকেট (২৪) শিকারি তিনিই। আবার ফিটনেসের ব্যাপারেও বিরাট কোহলিকে সবার উপরে রাখা হয়। এক সর্বভারতীয় সংবাদমাধ্যমকে দেওয়া সাক্ষাৎকারে শামি জানান, ভারতীয় দলের সবথেকে ‘শক্তিশালী’ সদস্য তিনিই। তিনি এও বলেন, সোশ্যাল মিডিয়ায় বেশি পোস্ট করেন না বলেই এ বিষয়টা কেউ জানে না।

সাক্ষাৎকারে শামি বলেন, “আর কোনও ক্রিকেটার জিমে আমার থেকে বেশি ওজন তোলে না। আমি সোশ্যাল মিডিয়ায় পোস্ট করতে পছন্দ করি না বলে কেউ জানে না। আমি ৭৫০ কেজি ওজনে লেগ প্রেস করতে পারি।” তাঁর এই সাক্ষাৎকারের সঙ্গেই মাসচারেক আগের একটি ইনস্টাগ্রাম ভিডিও সামনে এসেছে। সেই ভিডিওয় জিমে কসরত করতে দেখা যাচ্ছে শামিকে।

আরও পড়ুন: দিমিত্রি সুস্থ, আজ কি জয়ে ফিরবে মোহনবাগান?

এদিকে প্রার্থনা বিতর্কের অবসান করে দিয়েছেন ভারতীয় পেসার। বিশ্বকাপে শ্রীলঙ্কা ম্যাচে পাঁচ উইকেট নিয়ে মাটিতে হাঁটু গেড়ে বসে পড়েন তিনি। এরপর তাঁর টিমমেটরা এসে তাঁর সঙ্গে সেলিব্রেশন করেন। ম্যাচের পরে সোশ্যাল মিডিয়ায় এক শ্রেণির লোকজন দাবি করে, মাটিতে বসে পড়ে প্রার্থনা করতে গিয়েছিলেন শামি, যেমনটা ইসলাম ধর্মের মানুষ করে থাকেন। তাদের এও দাবি, শামি প্রার্থনা করতে গিয়েও নিজেকে আটকান, কারণ এ নিয়ে তাঁকে কটাক্ষের শিকার হতে হবে। এই ইস্যুতে সে সময় পক্ষে-বিপক্ষে মতামত দেন অনেকেই। শামি মুখ খুললেন এতদিন পর।

বিশ্বকাপের সর্বোচ্চ উইকেট শিকারি বলেন, “প্রার্থনা করতে চাইলে আমায় কে আটকাত? আমি কাউকে প্রার্থনা করতে আটকাব না। এতে সমস্যা কোথায়? আমি গর্বের সঙ্গে বলব আমি মুসলিম। আমি গর্বের সঙ্গে বলব আমি ভারতীয়। এতে সমস্যা কী? যদি প্রার্থনা করতেও কারও অনুমতি লাগে তাহলে এদেশে আমার থাকা উচিত? আগে পাঁচ উইকেট নেওয়ার পর কখনও প্রার্থনা করেছি? আমি বহুবার পাঁচ উইকেট নিয়েছি। এই ধরনের লোকজন কারও পক্ষে থাকে না। এরা শুধু গোলমাল পাকাতে চায়।”