হিন্দু মেয়েদের জিমে যাওয়ার দরকার নেই, নিদান BJP বিধায়কের

ওয়েব ডেস্ক: হিন্দু মহিলাদের উপর ফতোয়া জারি বিধায়কের! ফের চর্চার কেন্দ্রে এক বিজেপির জনপ্রতিনিধি। হিন্দু মেয়েদের (Hindu Women) জিমে (Gym) না যাওয়ার পরামর্শ দিয়ে বিতর্কে জড়ালেন মহারাষ্ট্রের (Maharashtra) বিজেপি (BJP) বিধায়ক গোপীচন্দ পাডলকর (Gopichand Padalkar)। বীড জেলায় এক জনসভায় বক্তৃতা দিতে গিয়ে তিনি বলেন, কলেজ পড়ুয়া হিন্দু মেয়েদের জিমে না গিয়ে বাড়িতেই যোগাভ্যাস করা উচিত। কারণ হিসেবে তিনি এক গভীর ষড়যন্ত্রের কথা বলেন। তাঁর দাবি, “হিন্দু মেয়েরা জানে না, কাকে বিশ্বাস করা যায়।”

বিজেপি বিধায়ক গোপীচন্দ পাডলকর বলেন, “একটা বিশাল ষড়যন্ত্র চলছে, এটা স্পষ্টভাবে বুঝে নাও। কেউ খুব ভালো কথা বলছে বলে প্রতারিত হয়ো না।” তাঁর মন্তব্যে অনেকেই অন্য সম্প্রদায়ের প্রতি ইঙ্গিত খুঁজে পেয়েছেন, কারণ তিনি অভিযোগ করেন যে “কিছু মানুষ মেয়েদের ভুল পথে প্রলুব্ধ করছে।” অর্থাৎ, সরাসরি না বললেও ‘লভ-জিহাদ’-এর প্রসঙ্গ টেনে তিনি ফের ধর্মীয় আবেগে শান দিতে চাইলেন, সেটা স্পষ্ট।

আরও পড়ুন: বিধানসভা নির্বাচনের ফলাফল নিয়ে বিরাট ভবিষ্যদ্বাণী প্রশান্ত কিশোরের

বিজেপি বিধায়ক আরও বলেন, “জিমে যাওয়া মেয়েদের পরিবারকে সতর্ক থাকতে হবে। মেয়েরা বাড়িতে যোগাভ্যাস করুক, জিমে যাওয়ার কোনও দরকার নেই। ওরা প্রতারণা করছে, অন্যায় করছে।” এছাড়াও পাডলকর পরামর্শ দেন, কলেজ চত্বরে কোনও অচেনা যুবককে প্রবেশ করতে না দেওয়া উচিত। জাট কেন্দ্রের এই বিধায়কের দাবি, “যুবকদের পরিচয় যাচাই করা হোক। আমাদের সমাজে এক ধরনের ভয় ও সতর্কতা তৈরি করা প্রয়োজন।”

তবে এই প্রথম নয়, এর আগেও বিতর্কিত মন্তব্যের জন্য খবরের শিরোনামে এসেছিলেন গোপীচন্দ পাডলকর। গত সেপ্টেম্বরে এনসিপি-শরদ পাওয়ার শিবিরের নেতা জয়ন্ত পাটিল ও তাঁর পরিবারের বিরুদ্ধে কটূ মন্তব্য করে তিনি প্রবল সমালোচনার মুখে পড়েন। তখন এনসিপি কর্মীরা বিক্ষোভ দেখিয়ে পাডলকরের কুশপুতুল দাহ করেন। তবে এই মন্তব্যের জেরে এখনও তেমন কোনও প্রতিক্রিয়া সামনে আসেনি।